Toshkent shahrida Yaponiya raqamli universitetini tashkil etish toʻgʻrisida
(resolution, 2022-04-05)

Oʻzbekiston Respublikasi Prezidentining “Oʻzbekiston Respublikasi va Yaponiya oʻrtasida ikki tomonlama hamkorlikni yanada kengaytirish va mustahkamlash chora-tadbirlari toʻgʻrisida” 2019-yil 28-dekabrdagi PQ-4553-son qarorida belgilangan vazifalar hamda oliy taʼlim sohasida xalqaro hamkorlikni kengaytirish va taʼlim jarayoniga ilgʻor xorijiy tajribani tatbiq etish, umumeʼtirof etilgan xalqaro standartlar asosida ehtiyoj yuqori boʻlgan yoʻnalishlarda oliy maʼlumotli malakali mutaxassislarni tayyorlash maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi, Oʻzbekiston davlat jahon tillari universiteti bilan “Digital Knowledge Co., Ltd.” kompaniyasi (Yaponiya) oʻrtasida 2020-yil 17-aprelda “JDU — Japan Digital Universities” satellit kampusini tashkil etish boʻyicha hamkorlik toʻgʻrisidagi shartnoma (keyingi oʻrinlarda — Shartnoma) imzolanganligi maʼlumot uchun qabul qilinsin. 2. Oʻzbekiston Respublikasi Oliy va oʻrta maxsus taʼlim vazirligi hamda muassis sifatidagi “Digital Knowledge Co., Ltd.” kompaniyasining (Yaponiya) Toshkent shahrida Yaponiya raqamli universitetini (keyingi oʻrinlarda — Universitet) tashkil etish toʻgʻrisidagi taklifiga rozilik berilsin. 3. Quyidagilar Universitetning asosiy vazifalari va faoliyati yoʻnalishlari etib belgilansin: axborot-kommunikatsiya texnologiyalari, dasturiy taʼminotni ishlab chiqish, axborot tizimi va kompyuter tarmoqlarini boshqarish hamda iqtisodiyotning ehtiyoj yuqori boʻlgan boshqa sohalari boʻyicha oliy maʼlumotli raqobatbardosh kadrlarni xalqaro standartlar darajasida sifatli tayyorlashni taʼminlash; respublikaning oliy taʼlim tizimiga oʻquv jarayonini zamonaviy taʼlim texnologiyalari asosida tashkil etish boʻyicha ilgʻor xorijiy tajribani joriy etish, ochiq axborot-taʼlim muhitining rivojlanishiga koʻmaklashish; oʻquv va ilmiy loyihalarni amalga oshirishda, shuningdek, ilm-fan va ishlab chiqarish sohalaridagi dolzarb muammolarni hal etishga yoʻnaltirilgan ilmiy-amaliy tadqiqotlar olib borishda respublika va xorijiy yetakchi oliy taʼlim va ilmiy-tadqiqot muassasalari bilan hamkorlik qilish; Universitetda yetakchi xorijiy oliy taʼlim muassasalarining taʼlim dasturlarini joriy etish; kadrlar tayyorlash, qayta tayyorlash va ularning malakasini oshirish tizimini takomillashtirish hamda modernizatsiya qilishga yoʻnaltirilgan yangi taʼlim dasturlari, oʻqitishning masofaviy shakllarini ishlab chiqish va joriy etish; taʼlim va ilm-fan sohalarida xorijiy mamlakatlarning, xususan Yaponiyaning yetakchi oliy taʼlim muassasalari, ilmiy-tadqiqot markazlari hamda biznes hamjamiyatlari bilan uzoq muddatli aloqalarni rivojlantirish va mustahkamlash. 4. Belgilab qoʻyilsinki: Universitet nodavlat oliy taʼlim tashkiloti hisoblanadi; Universitetda oʻqitish Yaponiyaning Otemaye universiteti, Tokio onlayn universiteti va boshqa nufuzli oliy taʼlim muassasalari (keyingi oʻrinlarda — Yaponiya universitetlari) hamda Oʻzbekiston Respublikasi davlat taʼlim standartlari talablari inobatga olingan, Oʻzbekiston Respublikasi Oliy va oʻrta maxsus taʼlim vazirligi bilan kelishilgan holda Universitet tomonidan tasdiqlanadigan oʻquv rejalari va fan dasturlariga muvofiq yapon va oʻzbek tillarida toʻlov-kontrakt asosida amalga oshiriladi; Universitetda bakalavriat taʼlim yoʻnalishlari boʻyicha kunduzgi va masofaviy taʼlim shakllarida kadrlar tayyorlash amalga oshiriladi; Universitetga abituriyentlarni qabul qilish va bitiruvchilarni attestatsiyadan oʻtkazish “Digital Knowledge Co., Ltd.” kompaniyasi (keyingi oʻrinlarda — Muassis) hamda Oʻzbekiston Respublikasi Oliy va oʻrta maxsus taʼlim vazirligi bilan kelishilgan holda Universitet tomonidan belgilanadigan talablar, tartib va muddatlarga muvofiq amalga oshiriladi; Shartnoma shartlariga muvofiq Universitet bitiruvchilariga oliy taʼlim toʻgʻrisidagi hujjat sifatida tan olinadigan Yaponiya universitetlari hamda Oʻzbekiston Respublikasining belgilangan namunadagi diplomlari beriladi; Universitet rektori Muassis tomonidan lavozimga tayinlanadi va lavozimidan ozod qilinadi; Universitetda talabalar oʻqishi uchun toʻlov-kontrakt mablagʻlari miqdori Muassis tomonidan belgilanadi; Universitetga belgilangan tartibda Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasidan litsenziya olingandan soʻng taʼlim faoliyati bilan shugʻullanishga ruxsat etiladi. 5. Muassisning quyidagi majburiyatlarni oʻz zimmasiga olishi toʻgʻrisidagi takliflari maʼqullansin: Universitetning moddiy-texnik va oʻquv bazasini shakllantirish boʻyicha tashkiliy tadbirlarni, shu jumladan taʼmirlash-tiklash ishlarini olib borish; Universitetni zamonaviy laboratoriya uskunalari, oʻquv va ilmiy adabiyotlar, mebel, kompyuter texnikasi bilan taʼminlash hamda oʻquv jarayoniga axborot-kommunikatsiya texnologiyalarini joriy etish; Universitetni tanlov asosida malakali professor-oʻqituvchilar tarkibi bilan toʻldirish hamda Yaponiya universitetlari taʼlim dasturlari asosida sifatli taʼlim jarayonini taʼminlash; har yili ijtimoiy himoyaga muhtoj oilalarning qobiliyatli, iqtidorli hamda oʻzlashtirish koʻrsatkichlari yuqori boʻlgan farzandlari orasidan tanlov asosida bepul (Universitet granti asosida) 10 nafardan kam boʻlmagan abituriyentlarni oʻqishga qabul qilish. 6. Toshkent shahridagi Yaponiya raqamli universitetining Vasiylik kengashi tarkibi ilovaga muvofiq maʼqullansin. Vasiylik kengashi quyidagi yoʻnalishlar boʻyicha Universitet faoliyatini rivojlantirishga koʻmaklashuvchi jamoatchilik organi ekanligi inobatga olinsin: Universitet faoliyatini tashkil etishni taʼminlash, toʻlaqonli yoʻlga qoʻyish bilan bogʻliq tashkiliy, moliyaviy, huquqiy, iqtisodiy, oʻquv-metodik, moddiy-texnik va boshqa masalalarni hal etish; Universitetni moddiy-texnik jihatdan taʼminlash uchun moliyaviy yordam tashkil etish, budjetdan tashqari mablagʻlarni jalb etish; Universitetning tuzilmasini tasdiqlash; zarur loyiha, qurilish-montaj va taʼmirlash ishlarini amalga oshirish, Universitetni jihozlash, uning infratuzilmasini yaratish, moddiy-texnik taʼminlashga doir tarmoq jadvallarini ishlab chiqish va tasdiqlash; Universitet faoliyatini tashkil etish boʻyicha tasdiqlangan tarmoq jadvallarida belgilangan vazifalarning bajarilishi yuzasidan muntazam nazorat va monitoring olib borish; taʼlim jarayonini, talabalarning ishlab chiqarish amaliyotini Yaponiya va Oʻzbekistondagi tegishli tashkilotlarda samarali tashkil etish va takomillashtirish, bakalavriat taʼlim yoʻnalishlari boʻyicha mutaxassislar tayyorlash sifatini tizimli ravishda oshirish, Universitet bitiruvchilarini ishga joylashtirish, mehnat bozorining keyingi rivojini hisobga olgan holda mutaxassislar va ilmiy-texnik kadrlar tayyorlashning istiqbolli yoʻnalishlarini belgilashda koʻmaklashish; ijtimoiy-iqtisodiy sohaning yuqori malakali mutaxassislarga boʻlgan ehtiyojlaridan kelib chiqib, 2020/2021 oʻquv yili hamda keyingi oʻquv yillarida Universitetga qabul qilish parametrlarini Oʻzbekiston Respublikasi Oliy va oʻrta maxsus taʼlim vazirligi bilan kelishilgan holda belgilash; Universitet faoliyatining jadal rivojlanishini taʼminlash uchun homiylik hayriyalari, texnik koʻmak mablagʻlarini (grantlarni) va boshqa budjetdan tashqari mablagʻlarni jalb etish; Universitetning moddiy-texnik, oʻquv-metodik bazasini mustahkamlash, shu jumladan uni zamonaviy axborot-kommunnikatsiya vositalari va jihozlari, oʻquv-laboratoriya uskunalari hamda oʻquv-metodik adabiyotlar bilan taʼminlashga, Universitet infratuzilmasini yaxshilashga koʻmaklashish; taʼlim dasturi asosida Yaponiyadagi yetakchi universitetlarda talabalar oʻqishini davom ettirishni, shuningdek, maxsus stipendiyalar berish orqali xorijdagi boshqa yetakchi taʼlim muassasalariga malakaviy amaliyot oʻtashga yuborish uchun iqtidorli talabalarni tanlov asosida saralab olishni tashkil etish. 7. Belgilab qoʻyilsinki, “Muhandis-dasturchi” bakalavriat taʼlim yoʻnalishi boʻyicha Universitetga talabalarni qabul qilish 2020/2021 oʻquv yilidan, “Kompyuter grafikasi va dizayn” bakalavriat taʼlim yoʻnalishi boʻyicha — keyingi oʻquv yilidan boshlab amalga oshiriladi. Bunda, kelgusi yillarda, respublika iqtisodiyot tarmoqlarining yuqori malakali kadrlarga boʻlgan ehtiyojidan kelib chiqqan holda, Universitetda Vasiylik kengashi qaroriga asosan zarur yangi bakalavriat taʼlim yoʻnalishlari boʻyicha kadrlar tayyorlanadi. 8. Universitet Oʻzbekiston davlat jahon tillari universitetining Toshkent shahar, Uchtepa tumani, Kichik xalqa yoʻli koʻchasi, 21-a uy manzilidagi 3-oʻquv binosining birinchi qavatiga tekin foydalanish huquqi asosida joylashtirilsin. Bunda, mazkur bino va inshootlar hamda unga tegishli hududni saqlash bilan bogʻliq barcha xarajatlar, jumladan, kommunal toʻlovlar Universitet mablagʻlari hisobiga qoplanadi. 9. Oʻzbekiston Respublikasi Oliy va oʻrta maxsus taʼlim vazirligi Oʻzbekiston davlat jahon tillari universiteti bilan birgalikda Universitetda yapon tili, ingliz tili, Oʻzbekiston tarixi va boshqa fanlar boʻyicha nazariy va amaliy mashgʻulotlar olib borish uchun respublika oliy taʼlim va ilmiy-tadqiqot muassasalarining yuqori malakali oʻqituvchilari va mutaxassislarini jalb etsin hamda istiqbolda ularning stajirovka oʻtashi va malaka oshirishini tashkil etsin. 10. Universitet faoliyatini moliyalashtirish manbalari etib quyidagilar belgilansin: Muassis mablagʻlari; toʻlov-kontrakt asosida oʻqitishdan tushadigan mablagʻlar; xoʻjalik faoliyatidan va shartnoma asosida xizmatlar koʻrsatishdan tushadigan tushumlar; yuridik va jismoniy shaxslarning homiylik xayriyalari; xalqaro moliya tashkilotlarining grantlari; qonunchilik hujjatlarida taqiqlanmagan boshqa manbalar. 11. Oʻzbekiston Respublikasi Oliy va oʻrta maxsus taʼlim vazirligi Muassisga: Universitet ustavini tasdiqlash hamda belgilangan tartibda davlat roʻyxatidan oʻtkazishda; Universitet tuzilmasini tasdiqlashda; Universitetni tanlov asosida malakali professor-oʻqituvchilar tarkibi bilan taʼminlashda zarur yordam koʻrsatsin. 12. Universitetga oʻquv va ilmiy-tadqiqot ishlariga taklif qilinadigan xorijiy professor-oʻqituvchilarning yashash hamda transport xarajatlarini tuziladigan shartnomalar asosida Oʻzbekiston Respublikasi fuqarolari uchun belgilangan tariflarda toʻlashga ruxsat berilsin. 13. Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi Universitetda taʼlim sifatini taʼminlash hamda qonunchilikka rioya etilishini belgilangan tartibda nazorat qilsin. 14. Oʻzbekiston Respublikasi Oliy va oʻrta maxsus taʼlim vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev hamda Oʻzbekiston Respublikasi oliy va oʻrta maxsus taʼlimi vaziri I.U. Madjidov zimmasiga yuklansin. 1. X. Xaga — “Digital Knowledge Co., Ltd.” aksiyadorlik jamiyati (Yaponiya) prezidenti, Vasiylik kengashi raisi 2. U. Begimkulov — Oʻzbekiston Respublikasi oliy va oʻrta maxsus taʼlim vazirining fan va innovatsiyalar boʻyicha oʻrinbosari, Vasiylik kengashi raisi oʻrinbosari 3. O. Pekos — Oʻzbekiston Respublikasi axborot texnologiyalari va kommunikatsiyalarini rivojlantirish vazirining birinchi oʻrinbosari 4. U. Azizov — Oʻzbekiston davlat jahon tillari universiteti rektori 5. S. Babaxodjayev — Toshkent axborot texnologiyalari universiteti rektori 6. Ch. Kobayashi — “Digital Knowledge Co., Ltd.” aksiyadorlik jamiyati (Yaponiya) loyiha menejeri (kelishuv asosida) 7. X. Torigoye — Otemaye universiteti (Yaponiya) prezidenti (kelishuv asosida) 8. Y. Muraoka — Tokio onlayn universiteti (Yaponiya) prezidenti (kelishuv asosida) 9. lavozimi boʻyicha — Toshkent shahridagi Yaponiya raqamli universiteti rektori, Vasiylik kengashi kotibi